Smernica Komisie 98/67/ES
zo 7. septembra 1998,
ktorou sa menia a dopĺňajú smernice 80/511/EHS, 82/475/EHS, 91/357/EHS a smernica Rady 96/25/ES a ktorou sa zrušuje smernica 92/87/EHS
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady č. 79/373/EHS z 2. apríla 1979 o obchodovaní s kŕmnymi zmesami [1], naposledy zmenenú a doplnenú smernicou Komisie č. 97/47/ES [2], a najmä na jej články 4 (2) a 10 a),
so zreteľom na smernicu Rady č. 96/25/ES z 29. apríla 1996 o obehu kŕmnych surovín, ktorou sa menili a dopĺňali smernice č. 70/524/EHS, 74/63/EHS, 82/471/EHS a 93/74/EHS, a ktorou sa zrušila smernica č. 77/101/EHS [3], a najmä na jej článok 11b),
keďže uvedenie smernice 96/25/ES do platnosti znamená zrušenie pojmov "jednozložkové krmivá" a "suroviny"; keďže tieto pojmy boli nahradené v práve spoločenstva o krmivách, t. j. v smerniciach Rady č. 70/524/EHS [4], naposledy zmenenej a doplnenej smernicou Komisie č. 98/19/ES [5], č. 74/63/EHS [6], naposledy zmenenej a doplnenej smernicou Komisie č. 98/60/ES [7], č. 82/471/EHS [8], naposledy zmenenej a doplnenej smernicou č. 96/25/ES, a č. 93/74/EHS [9], naposledy zmenenej a doplnenej smernicou č. 96/25/ES, výrazom "kŕmne suroviny"; keďže aj definícia pojmu "kŕmne suroviny" bola v prípade potreby nahradená definíciou uvedenou v smernici č. 96/25/ES; keďže toto má vplyv aj na definíciu kŕmnych zmesí; keďže smernice Komisie č. 80/511/EHS [10], č. 82/475/EHS [11], naposledy zmenená a doplnená smernicou č. 91/334/EHS [12], a č. 91/357/EHS [13], naposledy zmenená a doplnená smernicou č. 97/47/ES, sa musia z toho istého dôvodu zmeniť a doplniť;
keďže smernica Komisie č. 92/87/EHS z 26. októbra 1992 uvádzajúca neúplný zoznam hlavných zložiek bežne používaných a predávaných na účely prípravy kŕmnych zmesí určených pre iné zvieratá, ako sú spoločenské zvieratá [14], stanovuje pre účely označovania zoznam zložiek kŕmnych zmesí; keďže však smernica č. 96/25/ES zoskupuje jednozložkové krmivá a suroviny spolu do jednej kategórie, a to do kategórie kŕmne suroviny a ustanovuje neúplný zoznam hlavných kŕmnych surovín, ktoré sa môžu uviesť do obehu len s názvami uvedenými v tomto zozname a za podmienky, že zodpovedajú opisom v ňom stanoveným; keďže smernica č. 92/87/EHS sa týmto stáva zastaralou a musí sa preto zrušiť;
keďže je potrebné zabezpečiť, aby sa ustanovenia príloh smernice č. 96/25/ES neustále upravovali tak, aby zohľadňovali najnovší vývoj vo vedeckých a technických poznatkoch; keďže sa musia takéto zmeny a doplnky robiť rýchlo prostredníctvom postupu ustanoveného touto smernicou s cieľom vybudovať úzku spoluprácu medzi členskými štátmi a Komisiou v rámci Stáleho výboru pre krmivá;
keďže sa ustanovenia týkajúce sa označovania a opisu kŕmnych surovín uvedené v tejto smernici musia aplikovať bez toho, aby boli dotknuté veterinárne právne predpisy, predovšetkým smernica Rady č. 90/667/EHS z 27. novembra 1990, ktorá uvádza veterinárne pravidlá na likvidáciu a spracovanie živočíšneho odpadu, na jeho umiestňovanie na trh a na prevenciu výskytu patogénov v krmivách živočíšneho a rybieho pôvodu, a ktorá mení a dopĺňa smernicu č. 90/425/EHS [15], naposledy zmenenú a doplnenú Aktom o pristúpení Rakúska, Fínska a Švédska;
keďže s cieľom ochrániť prežúvavcov pred zdravotnými rizikami vyplývajúcimi zo skutočnosti, že metódy spracovania bielkovín nemôžu vždy zaručovať úplnú deaktiváciu pôvodcov bovinnej spongiformnej encefalopatie, Komisia prijala rozhodnutie č. 94/381/ES z 27. júna 1994 týkajúce sa určitých ochranných opatrení v súvislosti s bovinnou spongiformnou encefalopatiou a s kŕmením bielkovinami získanými z cicavcov [16], naposledy zmenené a doplnené rozhodnutím č. 95/60/ES [17], ktoré zakazuje kŕmenie prežúvavcov bielkovinami získanými z tkaniva cicavcov, s výnimkou určitých výrobkov nepredstavujúcich žiadne zdravotné riziko;
keďže z praktických dôvodov a vzhľadom na právny súlad rozhodnutie Komisie č. 97/582/ES z 28. júla 1997, ktorým sa mení a dopĺňa rozhodnutie č. 91/516/EHS ustanovujúce zoznam zložiek, ktorých použitie je v kŕmnych zmesiach zakázané [18], zakazuje používanie bielkovín získaných z tkaniva cicavcov v kŕmnych zmesiach pre prežúvavce;
keďže smernica Rady č. 77/101/EHS z 23. novembra 1976 o obchodovaní s jednozložkovými krmivami [19], naposledy zmenená a doplnená smernicou Komisie č. 97/47/ES, a smernica č. 79/373/EHS ustanovujú, aké označenie musia mať jednozložkové krmivá, resp. kŕmne zmesi pozostávajúce z bielkovín získaných z tkaniva cicavcov alebo obsahujúce takéto bielkoviny, aby sa spotrebiteľom zabránilo v ich skrmovaní prežúvavcami, ignorujúc tak ustanovenia práva o krmivách a veterinárneho práva; keďže smernica č. 96/25/ES sa musí doplniť o príslušné opatrenia;
keďže špecifikované ustanovenia o označovaní budú platiť bez toho, aby sa dotkli prísnejších ustanovení, ktoré prijali niektoré členské štáty, pretože to dovoľuje článok 1(2) smernice č. 90/667/EHS;
keďže členské štáty aplikujúce prísnejšie zákazy musia prispôsobiť ustanovenia o označovaní zákazom platným v týchto členských štátoch;
keďže kŕmne suroviny sú často upravované chemikáliami a môžu preto obsahovať určité chemické nečistoty spôsobené tým, že sa počas ich výroby používa technické pomôcky, napríklad také, aké sú uvedené v smernici č. 70/524/EHS; keďže s cieľom zaručiť, aby sa do obehu dostávali len také kŕmne suroviny, ktoré sú nezávadné, pravé a v kvalite vhodnej na obchodovanie, a s cieľom zabezpečiť hladké fungovanie jednotného trhu musia sa prijať všeobecné pravidlá týkajúce sa chemickej čistoty kŕmnych surovín, na základe ktorých sa budú musieť odstraňovať chemické nečistoty spôsobené ich výrobným spracovaním, pokiaľ to bude umožňovať správny výrobný proces;
keďže sa musí poskytnúť prechodné obdobie, aby sa priemysel prispôsobil ustanoveniam tejto smernice; keďže kŕmne suroviny uvedené do obehu pred dátum uvedenia tejto smernice do platnosti môžu zostať v obehu až do konca tohto prechodného obdobia;
keďže opatrenia uvedené v tejto smernici sú v súlade so stanoviskom Stáleho výboru pre krmivá,
PRIJALA TÚTO SMERNICU:
Článok 1
V článku 1 (2) b) smernice č. 80/511/EHS sa výraz "zložky" nahrádza výrazom „ kŕmne suroviny“.
Článok 2
V názve, v článku 1 smernice č. 82/475/EHS a v jej prílohe sa výraz "zložky" všade nahrádza výrazom "kŕmne suroviny".
Článok 3
V názve, v článku 1 smernice č. 91/357/EHS a v jej prílohe sa výraz "zložky" všade nahrádza výrazom "kŕmne suroviny".
Článok 4
Príloha k smernici 96/25/ES sa nahrádza prílohou k tejto smernici.
Článok 5
Smernica 92/87/EHS sa týmto zrušuje.
Článok 6
Ustanovenia uvedené v tejto smernici sú uplatniteľné bez toho, aby boli dotknuté veterinárne právne predpisy týkajúce sa výživy zvierat.
Článok 7
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. decembra 1998. Bezodkladne o tom budú informovať Komisiu.
Tieto opatrenia prijaté členskými štátmi budú obsahovať odkaz na túto smernicu alebo budú doplnené o takýto odkaz pri príležitosti ich úradného uverejnenia. Spôsob zabezpečenia takéhoto odkazu stanovia členské štáty.
2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou.
Článok 8
Členské štáty ustanovia, že kŕmne suroviny uvedené do obehu pred 1. januárom 1999, ktoré nevyhovujú tejto smernici, zostanú v obehu do 31. decembra 1999.
Článok 9
Táto smernica nadobúda účinnosť 1. júla 1998.
Článok 10
Táto smernica je adresovaná členským štátom.
V Bruseli 7. septembra 1998